અમદાવાદ: અમદાવાદ શહેરના હાઇ સિક્યોરિટી ઝોનમાં આવતા આંતરરાષ્ટ્રીય એરપોર્ટના બિલ્ડિંગ ડિપાર્ચર વિભાગની સામે જ રમાતા ક્રિકેટને લઇને ખુદ એરપોર્ટ ઓથોરિટી આંખ આડા કાન કરી રહી છે. રોજના હજારો પ્રવાસીઓ અને રોજબરોજ થતી વીઆઇપી, વીવીઆઇપીની અવરજવરની સુરક્ષાને લઇને ક્રિકેટ માટેના આ મેદાના લીધે પ્રશ્નાર્થ સર્જાયો છે. પાર્કિંગ માટેની જગ્યામાં એરપોર્ટની ટ્રોલીનો સ્ટમ્પ તરીકે ઉપયોગ કરીને ક્રિકેટ રસિયાઓ દિવસે અને રાત્રે મસ્તીથી ક્રિકેટ રમે છે. એરાઈવલ ગેટ નજીક સામે ઊભેલી પોલીસ જીપ અને સુરક્ષાકર્મીઓની નજર સામે જ ખુદ એરપોર્ટના કર્મચારીઓ ક્રિકેટ રમતા જોવા મળ્યા હતા.